AARHUS: De har bygget og bygget, og nu er der endelig ved at være lys for enden af tunnellen for byggeriet på Peter Sabroes Gade.

30. september kan udlejerne bag, Vidar Ejendomme, holde åbent hus for de ikke mindre end 182 lejligheder i størrelsen 32 til 93 kvadratmeter.

Bag projektet står et hold af lokale byggefolk, fra totalentreprenør Raundahl & Moesby over arkitekterne fra Arkitema og altså Vidar Ejendomme, der står for udlejningen. Og selvom byggeriet flytter ind i et kvarter, der kan trække historiske tråde helt tilbage til 1940'erne og 50'erne, er der alligevel tænkt i, at det skal se nyt og moderne ud.

- De gode udearealer og gode proportioner er ført direkte over i boligprojektet i en nutidig udgave, så man kan se, at huset er bygget i 2016/17, siger Arkitekt MAA og seniorpartner Kim Risager ved Arkitema Architects.